

|  |  |
| --- | --- |
| Αρ. Πρωτ. 425 | Αθήνα 18/3/2025 Προς Τους Συλλόγους Εκπαιδευτικών Π.Ε. |

**Όλοι και όλες το Σάββατο, 29 Μαρτίου, στο Πανελλαδικό, Πανεκπαιδευτικό Συλλαλητήριο στην Αθήνα**

**12:00 Προπύλαια και πορεία στο Μέγαρο Μαξίμου**

* **Άμεση επαναφορά 13ου και 14ου μισθού!**
	+ - **Πραγματικές αυξήσεις στους μισθούς μας!**
* **Άμεση παύση των διώξεων και των πειθαρχικών!**
	+ **Να δοθούν λύσεις τώρα στα οξυμμένα προβλήματα της Εκπαίδευσης!**
	+ **Μέτρα ασφάλειας και υγιεινής στις σχολικές μονάδες!**

Συναδέλφισσες, συνάδελφοι

Το Δ.Σ. της Δ.Ο.Ε. στο πλαίσιο του αγώνα για την επιτυχία της πανυπαλληλικής -πανεργατικής απεργίας που έχουν κηρύξει η Α.Δ.Ε.Δ.Υ. και η Γ.Σ.Ε.Ε. για τις 9 Απριλίου 2025, αποφάσισε την πραγματοποίηση κύκλου Γενικών Συνελεύσεων για τη μεγαλύτερη συσπείρωση των εκπαιδευτικών και απευθύνεται προς τις εκπαιδευτικές ομοσπονδίες Ο.Λ.Μ.Ε., Ο.Ι.Ε.Λ.Ε. και Π.Ο.Σ.Ε.Ε.Π.Ε.Α. για συντονισμό των δράσεων μας.

Στο πλαίσιο αυτό, καλούμε τους εκπαιδευτικούς – μέλη της Δ.Ο.Ε. και όλες τις εκπαιδευτικές ομοσπονδίες στην πραγματοποίηση Πανελλαδικού, Πανεκπαιδευτικού Συλλαλητηρίου στην Αθήνα, στις 29 Μαρτίου και ώρα 12:00 στα Προπύλαια και πορεία προς το Μέγαρο Μαξίμου.

 Στις 29 Μαρτίου «βουλιάζουμε» το κέντρο της Αθήνας ζητώντας να συναντηθούμε με τον Πρωθυπουργό. Αγωνιζόμαστε να δοθούν λύσεις στα οξυμμένα προβλήματα που αντιμετωπίζουν τα σχολεία και οι εκπαιδευτικοί.

Η κατάσταση στα σχολεία μέρα με τη μέρα γίνεται αφόρητη γεγονός που υπονομεύει την εκπαιδευτική διαδικασία. Οι εκπαιδευτικοί ερχόμαστε συνεχώς αντιμέτωποι με τα δεκάδες προβλήματα που δημιουργεί η αντιλαϊκή πολιτική σε όλους τους τομείς.

Οι πενιχροί μισθοί που εξανεμίζονται τις πρώτες 10 μέρες του μήνα, με τον νεοδιόριστο να παίρνει 780€, τον αναπληρωτή 950€ και κατά μέσο όρο τον μόνιμο 1100€ χωρίς δώρα, μας αναγκάζουν είτε σε παραίτηση (πάνω από 1.2οο οι παραιτήσεις φέτος), είτε να ψάχνουμε για 2η ή και 3η δουλειά! Όσες «αυξήσεις» του 2ευρου και να αθροίσει η κυβέρνηση, δεν μπορούν να κρύψουν την ένδεια στην οποία ζούμε.

Τα ελλιπή μέτρα υγιεινής και ασφάλειας αυξάνουν τον κίνδυνο για ατυχήματα στις σχολικές μονάδες. Η ομολογία του πρώην Υπουργού Παιδείας κ. Πιερρακάκη στη συνάντηση με τη Δ.Ο.Ε. τον περασμένο Σεπτέμβρη πως *«δεν έχουμε χρηματοδοτικό εργαλείο»* αποδεικνύει πως η κυβερνητική πολιτική είναι απολύτως υπεύθυνη για την επικίνδυνη κατάσταση που βρίσκονται οι σχολικές υποδομές. Οι εξαγγελίες προγραμμάτων τύπου «Μαριέττα Γιαννάκου», που ακόμα και οι αρμόδιοι δε συμφωνούν για το ποια θα είναι η χρήση των ελάχιστων χρημάτων που περιλαμβάνονται σε αυτά, αποτυπώνουν την αδιαφορία για την ουσιαστική στήριξη της δημόσιας εκπαίδευσης. Εκκωφαντικό παράδειγμα τα εκατοντάδες κοντέινερ που «στεγάζουν» ακόμη, σε παραβίαση των προβλέψεων του νόμου, τις δομές της Προσχολικής Αγωγής, ενώ δεν έχει γίνει καμία ενέργεια για την ανέγερση νέων Νηπιαγωγείων! Ταυτόχρονα, με την κατάργηση των σχολικών επιτροπών στη συντριπτική πλειοψηφία των δήμων της χώρας, οι σχολικές μονάδες αδυνατούν να ανταποκριθούν και στα στοιχειώδη!

Την ίδια στιγμή, η κυβέρνηση όχι μόνο δεν παίρνει ακόμα και ελάχιστα, απολύτως αναγκαία μέτρα που αφορούν σε εργασιακά δικαιώματα, όπως πχ την εξίσωση της άδειας μητρότητας στις αναπληρώτριες με αυτές των μόνιμων, αλλά υποβαθμίζει και τα ήδη υπάρχοντα (π.χ. μεταθέσεις ειδικών κατηγοριών, κλπ). Απαξιώνει τις επανειλημμένες προτάσεις του Δ.Σ. της Δ.Ο.Ε. για έναρξη διαδικασίας υπογραφής Συλλογικής Σύμβασης Εργασίας, που θα κατοχυρώνει εργασιακά και υπηρεσιακά ζητήματα.

Επιπλέον, με μια σειρά μέτρων που έχουν στην προμετωπίδα τους αποκλειστικά τη λογική της εξοικονόμησης, υπονομεύουν ακόμα περισσότερο τα μορφωτικά δικαιώματα των παιδιών. Υπενθυμίζουμε την αύξηση του αριθμού των μαθητών ανά τμήμα από 20 σε 25, το «μοίρασμα» των εκπαιδευτικών παράλληλης στήριξης σε μαθητές που έχουν ανάγκη, σε αντίθεση με τις γνωματεύσεις των ΚΕΔΑΣΥ, την προσπάθεια να κλείσουν σχολεία μέσω των συγχωνεύσεων σε μια λογική μείωσης του κόστους!

**Την ίδια στιγμή ο κλάδος, που αντιδρά σε αυτή την κατάσταση, παλεύοντας να την αλλάξει, έρχεται αντιμέτωπος…με πειθαρχικές διώξεις!**

 Κυβέρνηση και Υπουργείο Παιδείας, δεν κρίνουν πως πρέπει να ασχοληθούν με όλα τα παραπάνω, αλλά παραπέμπουν στα πειθαρχικά εκατοντάδες εκπαιδευτικούς, που υπηρέτησαν και υπηρετούν με αφοσίωση τα μορφωτικά δικαιώματα των μαθητών/ριών , σε κάθε γωνιά της χώρας, εξαιτίας της συμμετοχής τους στην απεργία – αποχή που έχει αποφασίσει ο κλάδος στην ολομέλεια των προέδρων την 1/4/2024 και στην 93η Γ.Σ., ενάντια στην αντιεκπαιδευτική – αντιεπιστημονική «αξιολόγηση» του νόμου 4823/21.

Κυβέρνηση και Υπουργείο Παιδείας εντείνουν τον αυταρχισμό, αμφισβητούν κεκτημένες συνδικαλιστικές ελευθερίες και χρησιμοποιούν ακόμα και το μέτρο της δυνητικής αργίας ενάντια στη συνδικαλιστική δράση, με τον πρώην Υπουργό Παιδείας να παρακάμπτει ακόμα και αντίθετη, ομόφωνη απόφαση του Πειθαρχικού Συμβουλίου για το ίδιο ζήτημα στην περίπτωση συναδέλφου της Β/θμιας εκπαίδευσης.

Κορυφαία απόδειξη των αυταρχικών σχεδιασμών Κυβέρνησης και Υ.ΠΑΙ.Θ.Α. αποτελεί η απαράδεκτη Υπουργική Απόφαση για την αποπομπή των αιρετών εκπροσώπων των εκπαιδευτικών από τα Πειθαρχικά Συμβούλια. Στερούν από τους/τις διωκόμενους/ες συναδέλφους την υπεράσπιση του δίκιου τους που οι αιρετοί θα εξέφραζαν στο πλαίσιο μιας δημοκρατικής διαδικασίας απονομής δικαίου καταδεικνύοντας το πόσο φοβούνται οι κυβερνώντες τη γνήσια εκπροσώπηση των εργαζομένων.

Συναδέλφισσες-συνάδελφοι,

ο κλάδος μας εδώ και χρόνια δίνει με αξιοπρέπεια τη μάχη για την υπεράσπιση του δημόσιου σχολείου, των μορφωτικών δικαιωμάτων των παιδιών μας και τη στήριξη των εκπαιδευτικών. Έχουμε ευθύνη απέναντι στα παιδιά μας, στη λαϊκή οικογένεια που πασχίζει καθημερινά να τα μορφώσει, έχουμε ευθύνη να διαφυλάξουμε την παιδαγωγική μας υπόσταση και το δικαίωμά μας να ζούμε με αξιοπρέπεια από τον μισθό μας.

Στις 29 Μαρτίου δίνουμε σαφές μήνυμα στην κυβέρνηση πως οι εκπαιδευτικοί είμαστε αποφασισμένοι να υπερασπίσουμε τη δημόσια εκπαίδευση, τη δουλειά μας και τις ζωές μας. Να υπερασπιστούμε το δικαίωμα μαθητών κι εκπαιδευτικών να έχουν την κοινωνία και το σχολείο που αρμόζει στις ανάγκες τους.

**Στις 29 του Μάρτη όλοι οι δρόμοι οδηγούν στην Αθήνα στο μεγάλο Πανελλαδικό – Πανεκπαιδευτικό Συλλαλητήριο.**

